C 214/160
HU
Az Európai Unió Hivatalos Lapja
2023.6.16.
2023. január 19., csütörtök
14.
rámutat a közös piacszervezésről szóló rendelet ambiciózus felülvizsgálatának szükségességére, azzal a céllal, hogy növeljék annak hozzájárulását az ágazat jövedelméhez és a piaci stabilitáshoz, valamint hogy javítsák a halászati termékek forgalmazását, és növeljék hozzáadott értéküket; ezzel összefüggésben hangsúlyozza, hogy fontos lenne létrehozni a tengeri eredetű élelmiszerekre vonatkozó tanúsított címkéket és a halászati termékek márkázására szolgáló mechanizmusokat, valamint növelni az ellátási lánc nyomon követhetőségét, ami viszont javítaná a fogyasztók tájékoztatását, ösztönözve őket a helyben és fenntartható módon előállított tengeri eredetű élelmiszerek vásárlására, és növelné a fogyasztók körében a kisüzemi halászati termékek ismertségét; 15. kéri, hogy az ETHAA-n keresztül segítsenek elő olyan, a kisüzemi halászatot támogató programokat, amelyeknek az a célja, hogy javítsák az üzleti irányítást és a szervezeti kapacitásokat, csökkentsék a termelési költségeket, javítsák az első eladás során alkalmazott felvásárlási árakat, valamint biztosítsák a gazdasági és környezeti fenntarthatóságot, különösen egy fenntarthatóbb és korszerűbb flotta révén; 16. hangsúlyozza a kisüzemi halászati ágazatban még mindig tapasztalható nehézségeket, amelyeket az üzemanyag és más alapanyagok ingadozó és emelkedő árai is súlyosbíthatnak – ez a helyzet különösen súlyosan érinti a kevésbé versenyképes flottaszegmenseket, nevezetesen a kisüzemi és part menti halászatot;
A működési feltételek javítása, valamint a kisüzemi és a part menti halászat jövőjének biztosítása 17. üdvözli, hogy az ETHAA lehetőséget biztosít az újabb, kisebb CO2-kibocsátású motorok korszerűsítésének, cseréjének vagy beszerzésének támogatására, beleértve az új, energiahatékony technológiákat alkalmazó motorokat és a benzinmotorok átalakítását; úgy véli, hogy a létező legmagasabb társfinanszírozási arányokat kell alkalmazni; figyelmeztet arra, hogy számos ilyen alternatív motorizációs megoldás még nem eléggé kidolgozott, vagy a bruttó tonnatartalom jelentős növekedésével jár, mint például egyes elektromos motorok esetében; 18. hangsúlyozza, hogy bizonyos régiókban a kisüzemi halászati ágazat nagy része üzemanyag-támogatásokra támaszkodik; figyelmeztet arra, hogy az energiatermékek és a villamos energia uniós adóztatási keretének átszervezéséről szóló tanácsi irányelvre irányuló bizottsági javaslat (COM(2021)0563) a halászati ágazatra vonatkozó jelenleg kötelező mentesség megszüntetésével és egy minimum adómérték bevezetésével veszélyezteti a kisüzemi halászati szegmens nagy részének életképességét, amelynek szereplői nem tudnak hosszú utakat megtenni, hogy alacsonyabb árakat kínáló kikötőkben tankoljanak; felhívja a Bizottságot és a tagállamokat, hogy biztosítsanak nemzetközi szinten egyenlő feltételeket, és ezért továbbra is mentesítsék a halászati ágazatot az üzemanyag adóztatása alól; hangsúlyozza, hogy semmilyen új megközelítés nem róhat terhet a kisüzemi halászatra, és annak olyan alternatív megoldásokra kell összpontosítania, amelyek lehetővé teszik az ágazat számára, hogy a zöld megállapodásban kitűzött célok felé tartó igazságos átmenetet úgy valósítsa meg, hogy közben képes legyen arra, hogy gazdaságilag virágozzon, és tisztességes feltételeket biztosítson a munkavállalók számára; e vonatkozásban és az üzemanyagárak jelenlegi rendkívüli inflációjára tekintettel úgy véli, hogy a tagállamok rendkívüli intézkedéseket irányozhatnának elő, hogy támogatást nyújtsanak a kisüzemi és part menti halászati szegmensnek a várhatóan növekvő termelési költségekhez, különösen az ETHAA és a nemzeti operatív programok keretében; 19. felhívja a figyelmet a Covid19-válság által a halászati ágazatban előidézett nehézségekre és súlyos negatív gazdasági és társadalmi hatásokra, valamint annak fontosságára, hogy a tagállamok szükség esetén biztosítsák a rendelkezésre álló nemzeti és uniós forrásokat, valamint mérlegeljenek rendkívüli intézkedéseket, hogy segítsék a halászokat, köztük a munkavállalókat a válság vagy a piaci zavarok leküzdésében; felhívja a tagállamokat, hogy a válságmechanizmusokon keresztül rendelkezésre bocsátott forrásokat használják fel a kisüzemi halászat támogatására; hangsúlyozza, hogy a válság ellenére a kisüzemi part menti halászati ágazat továbbra is működik, és az uniós polgárok számára hozzáférést biztosít a tengeri eredetű élelmiszerekhez, különösen az elszigetelt part menti régiókban, a szigeteken és a legkülső régiókban; 20. sürgeti a tagállamokat, hogy a Helyreállítási és Rezilienciaépítési Eszközből különítsenek el forrásokat a kisüzemi part menti flottába történő beruházásokra azzal a céllal, hogy segítsék halászokat és a kapcsolódó munkát végző szereplőket, főként a nőket, például a hálójavítókat, a parton dolgozó segítőket és csomagolókat, valamint a munkavállalókat; 21. sürgeti a Bizottságot, hogy segítse elő, hogy a kisüzemi halászat az ETHAA égisze alatt ágazatspecifikus támogatást kapjon a tárolási, fagyasztási és hűtési infrastruktúra kiépítéséhez, valamint a hajótól a végső fogyasztóig tartó hűtési lánc fenntartásához; úgy véli, hogy ez a támogatás döntő eleme annak, hogy a kisüzemi halászati szegmens az állományok elpusztítása vagy kimerítése nélkül teljes mértékben ki tudja használni a halászati erőforrásokat, valamint hogy biztosítani tudja a friss és kiváló minőségű termékek rendszeres ellátását és szállítását a lakosság, a szálloda- és vendéglátóipari ágazat és az élelmiszer-feldolgozó ipar számára;